google/wiki40b huggingface dataset:
Charles-Valentin Alkan

Biografi

Charles-Valentin Alkan ble født i Paris, og het opprinnelig Charles-Valentin Morhange. Han og hans brødre tok farens fornavn, Alkan, som etternavn. Han tilbrakte sitt liv i og rundt Paris, og døde der i 1888.
Som vidunderbarn kom Alkan inn på Paris-konservatoriet i en alder av seks år, hvor han studerte både piano og orgel. Blant hans lærere var Joseph Zimmermann (som også underviste Georges Bizet) César Franck, Charles Gounod og Ambroise Thomas.
Da han var i tjueårene, spilte Alkan konserter i elegante kretser og underviste piano. Blant hans venner var Franz Liszt, Frédéric Chopin, George Sand og Victor Hugo. I en alder av 24 hadde han skaffet seg omdømme som en av de store pianovirtuoser på den tiden, med Liszt og Sigismond Thalberg blant sine «konkurrenter». Likevel trakk han seg på denne tiden tilbake til private studier, kun med sporadiske offentlige opptredener; og slik skulle det bli resten av hans liv.
Alkan ser ut til å ha hatt få etterfølgere. Han hadde noen beundrere, blant andre Ferrucio Busoni og Anton Rubinstein, som dediserte en konsert til ham.

Død

Det finnes mange historier om Alkans dødsårsak, og ingen er helt sikker på hvilken som er riktig. En av dem er at han skal ha strukket seg etter et eksemplar av Talmud da bokhyllen plutselig kollapset over ham og drepte ham momentant. Mange mener denne historien er tvilsom, og det finnes ikke noen sikre bevis for at det var dette som skjedde.
Han ble begravet på Cimetière de Montmartre.

Musikk

I likhet med Chopin, komponerte Alkan nesten utelukkende for piano. Hans viktigste verker er sonaten Les Quatre Ages (opus 33) og de to etydesettene med alle dur- og moll-toneartene (opus 35 i dur og opus 39 i moll). Disse til sammen 24 etydene kan sågar måle seg med Liszts «transcendentale etyder» i skala og vanskelighetsgrad. Nummer åtte, ni og ti fra opus 39 former en «konsert for solopiano», som tar nesten en time å spille og byr på mange utfordringer for pianisten. Nummer fire, fem, seks og sju utgjør en «symfoni for solopiano».
Alkans musikk er svært kompleks og utfordrende for pianisten. Vanskelighetene i disse verkene kan noen ganger virke å være der for sin egen skyld. Energien og tettheten i hans musikk kan sammenlignes med Liszts, men komposisjonene blir sjelden framført. Dette har nok mye å gjøre med deres vanskelighetsgrad.
Etter Alkans død gikk mye av musikken hans i glemmeboken og ble der i flere år. I det 20. århundre har interessen vært stabilt økende. Pianistene Egon Petri, John Ogdon, Raymond Lewenthal, Ronald Smith og mest nylig Jack Gibbons, Marc-André Hamelin og Stephanie McCallum, har alle gjort innspillinger av Alkans musikk.
Engprydvikler

Utseende

En middelsstor (vingespenn 12-16 millimeter) vikler. Den varierer ganske mye i vingenes grunnfarge og hvor tydelige tegningene er. Forvingen er vanligvis rødlig brun, men kan også være gråaktig. Nær roten har den et nokså bredt, gråhvitt tverrbånd med lysbrun midtstripe. I vingens ytre del danner de lyse feltene en omvendt "Y", dessuten er det lyse streker i vingespissen. Bakvingen er lyst gråbrun.

Levevis

Arten finnes på enger og andre tørre, lysåpne steder. Larvene utvikler seg på ulike planter, blant andre lyng og timian.
De voksne sommerfuglene flyr om dagen i solskinn, fra juni til august.

Utbredelse

Den er utbredt over nesten hele Europa, og også i det nordlige Asia og Nord-Amerika. I Norge er den vanlig nord til den sørlige delen av Nordland.
Marinekazerne Suffisant

Marinekazerne Suffisant er en militærleir i området Amerikanenkamp nord for Willemstad på Curaçao. Leiren benyttes av Vrijwilligers Korps Curaçao (VKS) og til opplæring av den curaçaoske militsen, CURMIL. Tidligere har den vært benyttet av Korps Mariniers, Nederlands marineinfanteri.
Balkeby

Balkeby var en trehusforstad fra 1860-årene, beliggende nordøst for Bogstadveien i dagens strøk Majorstuen og Hegdehaugen. Den brant i 1879. I dag er Balkeby et kvartal sørvest for Bogstadveien, bygget i 1938.

Gamle Balkeby

Maleren Peder Balke (1804–1887) anla Balkeby som en forstad av trehus ment for arbeidere. Han hadde i 1856 kjøpt løkken Karlstad / Carlstad under Nedre Blindern gård, og utparsellerte mellom 1858 og 1876 rundt 50 tomter på området. Han ga løkken navnet «Kunstnerlund». Forstaden var avgrenset av Bogstadveien, Schultz' gate, Hammerstads gate, Industrigata, Schønings gate og Vibes gate, og lå kort utenfor bygrensen av 1859 og dermed byens murtvang. Tomtekjøperne fikk låne penger av Balke på obligasjon med fem prosent rente, og bygget selv. I 1865 bodde det 300 mennesker i Balkeby, i 1878 da området ble innlemmet i byen Kristiania var det 60 bygninger og om lag 1100 mennesker her. Balkeby var fortsatt omgitt av ubebyggede løkker, og i 1875 var det i forstaden mer enn 40 kuer, nesten like mange svin og knapt 30 hester på Balkeby.
Befolkningen var familier som var relativt godt stilt blant arbeidere. Etter hvert tok de inn losjerende, slik at befolkningen økte. Balkeby ga mulighet til å bygge egen bolig i rimelig avstand fra byen, særlig etter at hestesporvogn kom til Sporveisgata i 1875. I 1876 var 13% av yrkesaktive menn i Balkeby svensker. Den velforeningen Balke organiserte i forstaden regnes som en av de første velforeninger i byen. Balke satte opp strenge regler for bebyggelsen, blant annet brede gater for å forebygge brann.
Den 13. juni 1879 brant 42 av husene i Balkeby til grunnen. Brannen var siste gang det frivillige brannvern ble mobilisert med brannskudd fra festningen. De leiegårdene som siden ble bebyggelsen som ble oppført på branntomtene hadde ikke det særpreg Balkeby hadde hatt. Industrigaten 49, revet en gang etter 1988, var bygget allerede i 1881. Balkeslottet ble revet først i 1932. 
Balkeby var også et strøksnavn så sent som 1917 og dekket deler av dagens strøk Majorstuen og (i sydøst) Hegdehaugen, en gang senere på 1900-tallet har navnet gått ut av bruk og strøkstatusen ble borte.

Boligkvartalet fra 1938

Dagens Balkeby er et kvartal med 182 aksjeleiligheter, bygget av OBOS i 1938, og ligger mellom gatene Industrigata, Dunkers gate, Holmboes gate og Majorstuveien, på det som på 1800-tallet var skomakermester Eriksens løkke, mindre enn hundre meter sørvest for det opprinnelige Balkeby.
Aplanodema

Utseende

Theocridini er små til middelsstore, brunlige trebukker.

Levevis

Som de fleste andre trebukker borer larvene i ved.

Utbredelse

Arten lever i Somalia.
Theocridini

Utseende

Små til middelsstore, brunlige trebukker.

Levevis

Som de fleste andre trebukker borer larvene i ved.

Utbredelse

Gruppen er utbredt i Afrika.
Tjora

Tjora er et stedsnavn i Sola kommune som ligger midt mellom Stavanger lufthavn, Sola og Tananger. Tjora er stort sett dominert av landbruk, men både byggefelt og industri kryper stadig nærmere.
Tegnspråkprisen

Tegnspråkprisen er en norsk språkpris som deles ut av Språkrådet. Prisen er tenkt utdelt annenhvert år. 
Den deles ut «til enkeltpersoner, grupper, organisasjoner eller institusjoner som har utmerket seg gjennom betydningsfull innsats for å fremme, utvikle eller bevare norsk tegnspråk. Prisen kan deles mellom flere prismottakere eller deles ut posthumt». 
Språkrådets tegnspråkpris ble første gang delt ut 20. september 2018, i forkant av FNs nye internasjonale dag for tegnspråk: 23. september.
Prisen var på 25 000 kroner. Ved første utdeling ble prisen delt mellom NRK og språkforsker og tegnspråkpioner Marit Vogt-Svendsen.
Deutscher Soldatenfriedhof Vladslo

Deutscher Soldatenfriedhof Vladslo eller Den tyske soldatgravlunden Vladslo ligger om lag tre kilometer nordøst for Vladslo, nær Diksmuide i  Belgia. Den ble anlagt under første verdenskrig i løpet av krigen ble det begravd 3 233 tyske soldater der. I 1956 ble en rekke omliggende tyske krigskirkegårder avviklet og levningene flyttet til fire større gravlunder; Langemark, Hooglede, Menen og Vladso. Etter dette har Vladslo hatt 25 644 soldatgraver.
Gravene administreres av Volksbund Deutsche Kriegsgräberfürsorge.
Gravlunden har et par statuer – De sørgende foreldre – av den tyske skulptøren Käthe Kollwitz. Hun laget statuene i 1930-årene til minne om sin yngste sønn, Peter, som ble drept i oktober 1914. Farsfigurens blikk er rettet mot den niende gravsteinen foran ham, som bærer sønnens navn.
Noxagt

Noxagt er et norsk hardrock-band. Det var opprinnelig et soloprosjekt startet av bassist Brandsdal i 1999, men ble utvidet til trio i 2001, Kjetil D. Brandsdal på bass, Nils Erga på bratsj og Jan Christian L. Kyvik på trommer. Høsten 2004 spilte de en rekke konserter sammen med Lasse Marhaug. Erga ble byttet ut med Anders Hana (gitar) i 2005 og Hana ble byttet ut med John Hegre (gitar) i 2010.
Caracol (Belize)

Caracol er et stort mayisk arkeologisk funnsted i distriktet Cayo i Belize. Det befinner seg om lag 40 kilometer sør for Xunantunich og byen San Ignacio, og 15 kilometer fra Macalelva. Caracol ligger på et høydedrag 500 meter over havet, ved foten av Mayafjella.
Caracol var et av de viktigste regionale politiske senterne i lavlandet i den klassiske perioden. Byen dekte et areal på om lag 200 km², og var dermed mye større enn det som i dag er Belizes største by, Belize City. Man anslår at Caracol hadde over 100 000 innbyggere på det meste, altså over dobbelt så mye som Belize City har i dag.
Navnet Caracol er spansk og betyr «snegl», og viser antakelig til den nærmest spiralforma veien som fører til stedet. Byens opprinnelige, mayiske navn var Oxwitza' eller Uxwitza', som betød «tre-åser-vann».
Jamaica International Invitational 2015

Jamaica International Invitational 2015 var et internasjonalt friidrettsstevne som ble arrangert i Kingston på Jamaica 10. mai 2015.
Se San 4 vannkraftverk

Se San 4 vannkraftverk er en demning med et vannkraftverk i elva Se San, ei sideelv til Mekong i Vietnam. Dette anlegget har en totalt installert effekt på 330 MW, ble påbegynt i 2005 og stod ferdig utbygd i 2010.
Indre Torskefjorden

Indre Torskefjorden (også kalt Instefjorden; nordsamisk: Uhca Dorskavutona) er en fjord på østsiden av Kvaløya i Kvalsund kommune i Finnmark. Fjorden har innløp mellom Ytreneset i nord og Indreneset i sør og strekker seg 700 meter vestover til munningen av Indrefjordelva i enden av fjorden.
Fjorden er 66 meter på det dypeste, midt i fjorden.
Zymer Bytyqi

Sandnes Ulf

Bytyqi fikk sin debut i Eliteserien i kampen mellom Sandnes Ulf og FK Haugesund den 28. mai 2012. Han ble med det tidenes yngste spiller i Eliteserien kun 15 år og 260 dager gammel, og slo Sverre Øklands rekord fra 2009. Rekorden ble senere slått av Martin Ødegaard, som var 15 år og 118 dager ved sin debut.

Red Bull Salzburg

August 2012 ble Bytyqi og Sandnes Ulf enig med østerrikske Red Bull Salzburg om en overgang for spilleren, gjeldene fra 1. januar 2013. Bytyqi etterfulgte dermed Håvard Nielsen og Valon Berisha som signerte for klubben tidligere samme år. Spilleren opplevde problemer med språk og tilpasning i Salzburg, og vendte dermed tilbake til Sandnes Ulf på lån etter 6 måneder i klubben. Returen til Sandnes Ulf bød på flere problemer, lite spilletid og mistro til trener Asle Andersens taktiske vurderinger gjorde at spilleren kom på kant med klubben.

Viking FK

6. januar 2015 ble Bytyqi presentert som Viking-spiller etter å ha undertegnet en 3-årskontrakt med klubben. Bytyqi fikk sin debut for Viking i tippeligaens 1. runde, 6. april 2015, da han ble byttet inn for Samuel Adegbenro etter 70 minutter. Kampen ble spilt borte mot Mjøndalen på Isachsen Stadion og endte 1-0 til hjemmelaget. Bytyqi fikk sitt første Viking-mål i runden etter, hjemme mot Tromsø. Dette var spillerens første mål på toppnivå i karrieren, og endte 3 - 1 til Viking. Spilleren fikk flere oppturer i løpet av sesongen, blant annet den kampavgjørende skoringen mot Start som ble spilt på den tradisjonsrike 16. mai runden foran over 12000 tilskuere. Bytyqi spilte totalt 21 kamper i sin debutsesong for klubben, derav 12 fra start. Laget hadde en god sesong, og var lenge med i medaljestriden, men endte til slutt på en 5.-plass.
Skandinavisk (sjakkåpning)

Ideer

Skandinavisk er ikke en spesielt populær åpning. Etter 1.e4 d5 er hvits naturligste og absolutt vanligste trekk 2.exd5. Svart kan da slå igjen med 2...Dxd5, men dette utvikler dronningen svært tidlig og den blir straks jaget med 3.Sc3. Svart pleier da å spille 3...Da5 (Karpov-Larsen 1979), 3...Dd8 eller det mer moderne 3...Dd6.
Røa

Røa sentrum

Røa sentrum ligger ved krysset mellom Vækerøveien og Griniveien (rv. 168) og inneholder butikker, postkontor, bank, vinmonopol, apotek, og bibliotek. Sistnevnte ligger i Samfunnshus Vest, som er samfunnshus for Vestre Aker og Ullern Bydel. Biblioteket er del av Deichmanske bibliotek, og er et av to allmenbibliotek i Oslo vest (det andre ligger ved Majorstuen – biblioteket ved Smestad er et skolebibliotek som også er åpent for publikum).
Røa kirke ligger 500 meter nord for Røakrysset, langsmed Vækerøveien.

Utbygging

Etter at en ny reguleringsplan ble lagt frem 22. april 2004, er Røa sentrum under modernisering og utbygging. Den nye reguleringsplanen åpnet for 600 nye boliger, og 20 500 m² til forretninger, kontorer, bevertning og allmennyttige formål. 
Det foregår en aksjon for å få Griniveien i tunnel under Røa sentrum.

Sport

Innen sport er Røa mest kjent for sitt kvinnefotballag. Røa IL ligger i toppserien for kvinner og vant både serien og cupfinalen i 2004, 2008 og 2009. I 2006 vant laget cupen etter å ha slått Asker 3-2 i cupfinalen, og i 2010 vant Røa cupfinalen 7-0 mot Trondheims-Ørn. I tillegg vant Røa serien i 2007. De har også et herrelag.
Røa har tidligere vært en storklubb innen bandy, men de spiller nå i 1.divisjon. Innenfor ski har Røa skihopperen Olav Hansson og langrennsløperen Martin Johnsrud Sundby.

Kultur

Mot slutten av 2016 vil Røa Rockekjeller & Art Centre stå ferdig. I tillegg til innspillinger med lokale Oslo-band, vil det i RR&AC jevnlig bli arrangert utstillinger med Lilleaker-kunstneren Bjørn Myklebust og hans Lars Ulrich-tegninger.

Kollektivtrafikk

Røabanen passerer i tunnel under Røa sentrum, på vei videre mot endestasjonen Østerås. Per februar 2007 er Røa endestasjon for busslinjene 41, som kommer fra Skansebakken i Sørkedalen, 47 A og B, som trafikkerer nærområdene mellom Røa, Ullerntoppen og Bogstad og 735, som kommer fra Nesbru i Asker. Busslinje 32 (Voksen skog–Kværnerbyen) har også holdeplass på Røa.
Strømsteinen

Strømsteinen er et område i Østre bydel i Stavanger. Det var tidligere et av de viktigste industriområdene i byen. Idag er industrien i hovedsak borte, men en har fått mange kontorarbeidsplasser. Nærheten til sjøen har også gjort område til et attraktiv område for unge som bor i boligblokker, med kaiplass på utsiden. En del eldre bebyggelse er bevart blant annet på Ramslandsberget.

Geografi

Til Strømsteinen regnes stort sett området fra St. Hans gate til Svankevigå eller Banavigå, begrenset av skråningen på oppsiden av Verksgata og Øvre Banegate.
Badedammen ligger i Strømsteinen mellom Verven og Badehusgata. Badedammen er byens eldste badeplass og har vært brukt som badested i «umindelige tider». Over Strømsteinen og Badedammen går i dag Bybrua, som drysser støv over hele området. Fra Kyvikmarka og ned dagens Sankt Hansgate rant Sankt Hansbekken, og hadde sitt utløp i Strømsteinen. Den er nå lagt i rør.
Området ble i hovedsak bebygd etter byutvidelsen i 1848, selv om det også tidligere var en god del bebyggelse.

Industri og arbeidsplasser

Fra 1785 til 1909 var det en stor reperbane langs Verksgata og Nedre Banegate. Den gikk fra Skankeviken til Sankt Hansgata. Den er mest kjent under navnet Cederbergbanen, selv om det har vært flere eiere. Den har gitt navnet til gatene Øvre og Nedre Banegate. På slutten av 1860-tallet ga den arbeid til om lag 60 arbeidere. Mange var repslagere, men også andre yrker var i arbeid. En betydelig bedrift var også Jørgensens vognfabrikk, som laget triller og gigger (hestekjøretøy for to).
På Strømsteinsstranden lå det det sjøhus vegg i vegg på 1870-tallet. Storsildfisket førte til stor aktivitet og arbeid for mange. Kvinnene arbeidet som ganere, menn som bøkkere og saltere.
På 1900-tallet var det flere hermetikkfabrikker i området, der Bjellands hermetikkfabrikk (tidligere Møllers hermetikkfabikk og Berners hermetikkfabikk ) og Stavanger Preserving er de mest kjente. Hermetikkfabrikkene førte også med seg andre bedrifter, som en stor tønnefabrikk. Christian Bjelland anla også flere spesialfabrikker i lokalene til den gamle reperbanen som blikkenslagerfabrikk og trykkeri. En stund var det også en tobakksfabrikk på Strømsteinen.
På Strømsteinen lå et betydelig skipsverft – Strømsteinsverftet som også ble kalt Bolagsverven. Det er trolig det verftet som omtales allerede i 1825. Her ble det bygget en rekke brigger og skonnerter. Christian Bjelland kjøpte verftsområdet i 1925, og da ble det slutt med denne næringen. Stedsnavnet Verven er etter skipsverftet. Et minne fra denne tida er også bekhuset som fortsatt står der. Også på Sylfideverven, Lille Bernerverven, Ramslandsverftet (ved Ramslandssmauet) og Hansaverven ble det bygget skip. Utenfor Sylfideverven lå mange Ostindiafarere i opplag.
I dag er kontorbyggene til Aker, den største arbeidsplassen i området.
Særtillegg

Særtillegg gis til den som har tjent opp liten eller ingen tilleggspensjon i Folketrygden. Hvis du har tjent opp tilleggspensjon som er minst like stor som særtillegget, får du ikke særtillegg. Hvis tilleggspensjonen din er mindre enn særtillegget, blir differansen utbetalt som særtillegg. Størrelsen på særtillegget avhenger av om pensjonisten er enslig, har ektefelle/partner/samboer som også mottar pensjon, eller forsørger ektefelle/partner/samboer. Den som forsørger ektefelle over 60 år, får høyest særtillegg.
En minstepensjon består av grunnpensjon (som er lik 1G for enslige og 0,85G for gifte) med tillegg av særtillegget.
Luigi Di Biagio

Spillerkarriere

Før han kom til Ascoli, spilte Di Biagio for SS Lazio (1988–89), Monza (1989–92), Foggia (1992–95), AS Roma (1995–99), Internazionale (1999–2003) og Brescia Calcio (2003–2006). Han spilte 31 landskamper for Italia og scoret to mål. Han spilte for landet under VM 1998 og VM 2002, samt i EM 2000, der han scoret i straffesparkkonkurransen i semifinalen mot Nederland, og dermed bidro til at Italia nådde finalen. Dette var det første straffesparket di Biagio tok etter den ulykksalige bommen i kvartfinalen under VM 1998. Frankrike ledet straffesparkkonkurransen med 4-3 da Di Biagio satte det femte og siste av Italias straffespark hardt i tverrliggeren.
Di Biagio signerte for Ascoli i november 2006, men det italienske fotballforbundet godtok ikke overgangen, siden spilleren ikke var frigitt av Brescia før fristens utløp 30. juni. Overgangen ble derfor utsatt til januar 2007, og i mellomtiden trente Di Baggio med Ascoli, og spilte fra november til desember for Promozione-klubben Polisportivo La Storta fra Roma, en klubb som ble trent av den tidligere Dundee- og Lazio-spilleren Alessandro Romano. Di Biagio spilte sin første kamp for Ascoli 14. januar 2007, mot Cagliari.
Carolineskolen

Carolineskolen er en jødisk privatskole i København, hvor elevene utover de vanlige fagene (for eksempel dansk, matematikk osv.) også får undervisning i hebraisk. Religionsundervisningen inkluderer alle fag, men tar utgangspunkt i og legger vekt på jødedommen. Undervisningen er tilsynelatende over landsgjennomsnittet, idet elevene i 2006 forlot skolen med et gjennomsnitt på 9,2 til Folkeskolens avgangesprøver.

Historie

Skolen er en fusjon av Mosaisk Drengeskole og den jødiske pikeskole, Carolineskolen. Mosaisk drengeskole ble opprinnelig grunnlagt i 1805 av Mendel Levin Nathanson.

Nåtid

Skolen har ca. 200 elever og 15 lærere. Dessuten har skolen foruten et normalt bibliotek, et jødisk bibliotek med bøker vedrørende jødisk historie, religion, kultur, Israel m.v.
Tustning

Tustning er en betegnelse på personer fra gamle Tustna kommune i Møre og Romsdal. Begrepet blir brukt om både de som bor i, og de som har flyttet fra den tidligere kommunen. Tustna ble slått sammen med Aure kommune 1. januar 2006, de som bor i gamle Aure blir kalt for aurgjeldinger.
Begrepet tustning blir også benyttet om dialekten fra Tustna, vi kan da si at en person er tustning og han snakker tustning.
Sandefjord lufthavn, Torp

Historie

Sandefjord lufthavn ble bygget med NATO-infrastrukturmidler etter andre verdenskrig for militært bruk av Luftforsvaret. Etter lange og harde forhandlinger, startet også sivile flygninger fra lufthavnen i 1958. I nyere tid opererte blant annet Norsk Air med ruter til Bergen, Stavanger og Trondheim. Senere tok Widerøe over, som i dag opererer med en rekke destinasjoner, både innenriks og utenriks.
I 1994 ble Torp involvert i en av norgeshistoriens mest dramatiske gisselsituasjoner da to svenske ranere flyktet fra politiet etter et bankran utenfor Larvik. Med to politibetjenter og et eldre ektepar som gisler endte de opp på Torp, der beredskapstroppen aksjonerte og frigjorde gislene.
Da Fornebu ble stengt, og Gardermoen samtidig ble åpnet 8. oktober 1998, ble avstanden til Østlandets eneste større flyplass mye lenger for store deler av befolkningen på det sørlige Østlandet, med det resultat at markedet for en flyplass nummer to rundt Oslofjorden, ble betraktelig større.
Statlige myndigheter ønsket imidlertid ikke at kundegrunnlaget for den nye hovedflyplassen på Gardermoen skulle svekkes. Derfor er Sandefjord lufthavn, Torp utviklet av kommunene i nærområdet og Vestfold fylkeskommune som sammen har aksjemajoriteten i flyplasselskapet.

Lavprisselskapet kommer

Da Ryanair åpnet ruten til London Stansted i 1997 startet en ny æra for flyplassen. Lavprisselskapet Ryanair har de siste årene åpnet nye ruter til en rekke destinasjoner i Europa. Ryanair har i dag en rekke destinasjoner å tilby fra denne flyplassen. Også det ungarske lavprisselskapet Wizz Air har 11 destinasjoner fra Torp. Selskapet opererer en flåte bestående av Airbus A320-200 mens Ryanair opererer Boeing 737-800. Lørdag 6. november 2010 startet Norwegian en ny rute fra Torp til Alicante. Det finnes også planer for storsatsing fra Torp med Norwegian. Norwegian opererer Boeing 737-800 .
Flyplassens passasjertall har med dette mangedoblet seg, og Sandefjord lufthavn, Torp har utviklet seg fra å være en liten regional flyplass til å bli en av Norges store flyplasser, 8. størst i 2007 med 1,7 millioner passasjerer, derav nesten 1,1 millioner passasjerer på ruteflyginger til utlandet .
I 2012 åpnet Norwegian ny base på Torp. Det falt sammen med selskapets lansering av åtte nye ruter. Selskapet kunngjorde også at det ville plassere et eget basefly på flyplassen.

Framtidsplaner

I juni 2006 la flyplassledelsen frem en plan om å investere 24 mill. kr til å nok en gang utvide terminalbygningen. Denne gangen er det blant annet innsjekkingsområdet som blir utvidet (mot syd). Den nye kapasiteten vil bli på 3 mill. passasjerer i året. Det planlegges også å utvide taksebanen.